|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 27. martā** |  **Nr. GND/2025/169** |
|  |  **(protokols Nr.8; 7.p.)** |

**Par Gulbenes novada pašvaldības tiešās līdzdalības saglabāšanu sabiedrībā ar ierobežotu atbildību “Balvu un Gulbenes slimnīcu apvienība”**

Saskaņā ar Pašvaldību likuma 10. panta pirmās daļas 9. punktu dome ir tiesīga izlemt ikvienu pašvaldības kompetences jautājumu un tikai domes kompetencē ir tiesības likumā noteiktajā kārtībā izveidot, reorganizēt un likvidēt pašvaldības kapitālsabiedrības, kā arī lemt par dalību kapitālsabiedrībās.

Saskaņā ar Valsts pārvaldes iekārtas likuma (turpmāk – VPIL) 88.panta septīto daļu publiska persona, kas dibinājusi kapitālsabiedrību vai ieguvusi līdzdalību esošā kapitālsabiedrībā, pārvērtē līdzdalību tajā saskaņā ar šo pantu un Publiskas personas kapitāla daļu un kapitālsabiedrību pārvaldības likumu.

Atbilstoši Publiskas personas kapitāla daļu un kapitālsabiedrību pārvaldības likuma (turpmāk – Pārvaldības likums) 7. panta pirmajai daļai publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un tās atbilstību šā likuma 4. panta nosacījumiem. Pārvaldības likuma 7. panta otrā daļa noteic, ka lēmumu par publiskas personas līdzdalības saglabāšanu kapitālsabiedrībās pieņem attiecīgās publiskās personas augstākā lēmējinstitūcija, un lēmumā ietver vērtējumu attiecībā uz atbilstību Pārvaldības likuma 4. panta nosacījumiem un vispārējo stratēģisko mērķi.

Pārvaldības likuma 4.panta pirmā daļa noteic, ka publiska persona drīkst iegūt līdzdalību kapitālsabiedrībā atbilstoši VPIL 88.pantam.

Ņemot vērā to, ka Gulbenes novada pašvaldībai (turpmāk – Pašvaldība) pieder sabiedrības ar ierobežotu atbildību “Balvu un Gulbenes slimnīcu apvienība”, reģistrācijas numurs 44103058086 (turpmāk – Kapitālsabiedrība) 13,12959% kapitāla daļas un iepriekšējais Pašvaldības līdzdalības Kapitālsabiedrībā izvērtējums ir veikts 2019. gadā ar Gulbenes novada pašvaldības domes 2019. gada 11. jūlija sēdes lēmumu “Par Gulbenes novada pašvaldības tiešās līdzdalības saglabāšanu sabiedrībā ar ierobežotu atbildību “Balvu un Gulbenes slimnīcu apvienība”” (protokols Nr. 10; 7.§), kurā tika fiksēts arī Kapitālsabiedrības izvirzītais vispārējais stratēģiskais mērķis, Pašvaldība no jauna ir izvērtējusi tās līdzdalības atbilstību VPIL prasībām.

Kapitālsabiedrības 13,12959% kapitāldaļu turētājs ir Gulbenes novada pašvaldība, 29,21026% kapitāldaļu turētājs ir Balvu novada pašvaldība, un 57,66014% kapitāldaļu turētājs ir SIA “Medicīnas sabiedrību vadība”. Ņemot vērā minēto, Kapitālsabiedrība, saskaņā ar Pārvaldības likuma 1.panta 6.punktu, uzskatāma par privātu kapitālsabiedrību.

Lai izvērtētu Pašvaldības tiešo līdzdalību Kapitālsabiedrībā un tās atbilstību Pārvaldību likuma nosacījumiem, Pašvaldība iepirkuma “Gulbenes novada pašvaldības līdzdalības saglabāšanas izvērtēšana kapitālsabiedrībās”, iepirkuma identifikācijas Nr.GNP 2024/49, rezultātā 2024. gada 25.septembrī noslēdza iepirkuma līgumu Nr. GND/9.18/24/502 par Gulbenes novada pašvaldības līdzdalības saglabāšanas izvērtēšanu kapitālsabiedrībās ar SIA “CSE COE”, reģistrācijas numurs 40103995402.

Pašvaldība un SIA “CSE COE” 2025. gada 25. februārī parakstīja darbu pieņemšanas-nodošanas aktu, kā rezultātā Pašvaldība ir saņēmusi līdzdalības izvērtējumu (turpmāk – Izvērtējums), kurā Pašvaldībai rekomendēts saglabāt tiešo līdzdalību Kapitālsabiedrībā. Izvērtējumā ir secināts, ka:

1. Kapitālsabiedrības darbība sekundārās un stacionārās veselības aprūpes pakalpojumu nodrošināšanā Pašvaldībā, atbilst VPIL 88. panta pirmās daļas 2. punkta nosacījumam – Kapitālsabiedrība sniedz pakalpojumus, kas ir stratēģiski svarīgi pašvaldības administratīvās teritorijas attīstībai. Veselības aprūpes pieejamības nodrošināšana ir viena no pašvaldības autonomajām funkcijām. Turklāt veselības aprūpes pakalpojumu pieejamība ietilpst konstitucionāla ranga cilvēka pamattiesību uz veselību tvērumā. Minētais ir nostiprināts arī Ārstniecības likuma 3. panta pirmajā daļā, kas paredz, ka veselība ir fiziska, garīga un sociāla labklājība, valsts un tautas pastāvēšanas un izdzīvošanas dabiskais pamats;
2. Kapitālsabiedrības darbība sekundārās un stacionārās veselības aprūpes pakalpojumu nodrošināšanā Pašvaldībā atbilst VPIL 88. panta pirmās daļas 1. punktā paredzētajam nosacījumam, jo tiek novērsta daļēja tirgus nepilnība situācijā, kad tirgus nav spējīgs nodrošināt sabiedrības interešu īstenošanu veselības aprūpes jomā. Minētais galvenokārt attiecināms uz stacionārajiem veselības aprūpes pakalpojumiem, kas vairumā gadījumu nav gūstami privātu komersantu piedāvājumā. Stacionārajā veselības aprūpē privāto tirgus dalībnieku iesaiste Gulbenes novadā nav, bet valsts teritorijā ir minimāla. Daļai no Kapitālsabiedrības sniegtajiem ambulatorajiem veselības aprūpes pakalpojumiem ir atrodama alternatīva arī privātajā sektorā. Secināms, ka primārajā veselības aprūpē ir pietiekams privāto tirgus dalībnieku piedāvājums, ko sniedz arī Kapitālsabiedrības telpu nomnieki. Taču Kapitālsabiedrība nefokusē savu darbību uz primāro veselības aprūpi, bet nodrošina pieejamību tiem pakalpojumiem, kurus ārstu privātpraksēm ir grūtāk nodrošināt;
3. vērtējot Kapitālsabiedrības sniegtos papildpakalpojumus, secināms, ka rezidentūra veido būtisku ārsta izglītības daļu, un bez tās persona nevar iegūt ārsta sertifikātu, proti, tiesības patstāvīgi un pilnvērtīgi praktizēt. No Satversmes 111. panta izriet valsts pienākums nodrošināt veselības aprūpes sistēmu ar atbilstoši izglītotiem un kvalificētiem ārstiem. Proti, tā kā valstij ir pienākums nodrošināt iedzīvotājiem jebkurā tās reģionā iespēju saņemt dažādus veselības aprūpes pakalpojumus, tai ir jārūpējas arī par medicīniskās izglītības un kvalifikācijas iegūšanas iespējām. Līdz ar to rezidentu apmācība arī ir Pašvaldības un visas valsts attīstībai stratēģiski svarīgs pakalpojums. Turklāt privātie tirgus dalībnieki nevar nodrošināt rezidentu apmācību tādā līmenī un tik visaptveroši kā slimnīcās;
4. vērtējot Kapitālsabiedrības sniegtos ēdināšanas pakalpojumus, secināms, ka šādu ēdināšanas pakalpojumu atbilstība VPIL 88. panta pirmās daļas nosacījumiem nav vērtējama atsevišķi no Kapitālsabiedrības pamatdarbības. Līdz ar to Kapitālsabiedrības sniegtie ēdināšanas pakalpojumi ir vērsti uz veselības aprūpes pakalpojumu pieejamību;
5. attiecībā uz Kapitālsabiedrības papildpakalpojumu telpu iznomāšanā privātajiem veselības aprūpes tirgus dalībniekiem jāņem vērā, ka nedz Pašvaldība, nedz Kapitālsabiedrība nav pieņēmusi apzinātu lēmumu darboties nekustamā īpašuma tirgū ar konkrētu mērķi. Kapitālsabiedrība iznomā telpas, kas nav nepieciešamas pamatdarbībai. Kapitālsabiedrība neiegūst jaunu īpašumu ar mērķi to iznomāt. Publiskas personas finanšu līdzekļu un mantas izšķērdēšanas novēršanas likuma 3. pants paredz pienākumu publiskas personas kapitālsabiedrībām, tai skaitā Kapitālsabiedrībai rīkoties ar finanšu līdzekļiem un mantu lietderīgi. Minētais ietver mērķa sasniegšanu ar iespējami mazāko finanšu līdzekļu un mantas izlietojumu (3. panta 1. punkts), kā arī mantas nodošanu lietošanā citai personai par iespējami augstāku cenu (3. panta 2. punkts). No tā izriet Kapitālsabiedrības pienākums nodot platības, kas nav nepieciešamas pamatdarbības nodrošināšanai, lietošanā par iespējami augstāku cenu. Savukārt, atstājot pamatdarbībai nevajadzīgās telpas tukšas, vienlaikus saglabājot apsaimniekošanas un uzturēšanas izdevumus, Kapitālsabiedrība pieļautu Publiskas personas finanšu līdzekļu un mantas izšķērdēšanas novēršanas likuma pārkāpumu. Telpu iznomāšana privātajiem medicīnas pakalpojumu sniedzējiem pilnveido konkrētu medicīnas pakalpojumu pieejamību, kā arī veicina privāto tirgus dalībnieku pastāvēšanu konkrētajā tirgū;
6. Kapitālsabiedrība piedāvā autotransporta pakalpojumus, kas ir primāri vērsti uz medicīnisko pakalpojumu pieejamības nodrošināšanu (pacientu transportēšana). Vienlaikus, lai nodrošinātu lietderīgu rīcību ar mantu (mikroautobusu), autotransporta pakalpojumi tiek piedāvāti arī Kapitālsabiedrības darbiniekiem, kas nav medicīnisko pakalpojumu saņēmēji. Ieņēmumi no autotransporta pakalpojumiem veido nebūtisku daļu no kopējiem ieņēmumiem, sabiedrība neplāno veikt mērķētas investīcijas autotransporta pakalpojumu sniegšanā. Šo papildpakalpojumu sniegšana neatstāj vērā ņemamu ietekmi uz autotransporta pakalpojumu tirgu un konkurenci;
7. Kapitālsabiedrība atbilstoši Ministru kabineta 20.01.2009. noteikumiem Nr. 60 “Noteikumi par obligātajām prasībām ārstniecības iestādēm un to struktūrvienībām” 94.4.3. apakšpunktam nodrošina morgu mirušo uzglabāšanai. Sniedzot šo pakalpojumu, Kapitālsabiedrība piedāvā arī tādus pakalpojumus kā nelaiķa mazgāšana, higiēniskā apstrāde, apģērbšana un iezārkošana, ko parasti nodrošina privātie apbedīšanas pakalpojumu sniedzēji. Kapitālsabiedrība savulaik ir nodevusi šī pakalpojuma sniegšanu privātam komersantam, tomēr tas radīja negatīvu finansiālu ietekmi uz Kapitālsabiedrību kopumā, kā arī netika nodrošināta konkrētā pakalpojuma nepārtrauktība, kas būtiski ietekmē kvalitatīva Kapitālsabiedrības sniegtā pakalpojuma nodrošināšanu, tādējādi noteiktajā tirgus segmentā ir konstatējama tirgus nepilnība un privātie tirgus dalībnieki nav pilnībā spējīgi nodrošināt konkrēto pakalpojumu pieejamību;
8. Kapitālsabiedrība papildpakalpojumu sniegšana ir attaisnojama.

Izvērtējuma veicējs atbilstoši VPIL 88. panta otrajai daļai, novērtējot Pašvaldības līdzdalības saglabāšanu Kapitālsabiedrībā, konsultējās ar kompetentajām institūcijām konkurences aizsardzības jomā un komersantus pārstāvošām biedrībām vai nodibinājumiem.

Izvērtējuma veicējs par līdzdalības saglabāšanu Kapitālsabiedrībā veica konsultācijas ar biedrību “Latvijas Tirdzniecības un rūpniecības kamera” un biedrību “Latvijas Slimnīcu biedrība”.

Pašvaldībā saņemts Konkurences padomes (turpmāk – KP) 2025. gada 11. februāra atzinums Nr. 1.7-2/173, kurā KP aicina izvērtēt iespēju pārtraukt Pašvaldības līdzdalību Kapitālsabiedrībā, norādot, ka:

1. ņemot vērā Izvērtējumā norādīto informāciju, kā arī pašvaldības lomu efektīvā veselības aprūpes sistēmā un pakalpojumu pieejamības veicināšanā, piemēram, vienmērīga teritoriālā pārklājuma radīšanā un, “vienas pieturas” principa realizēšanā, tādējādi nodrošinot konkrētās administratīvās teritorijas iedzīvotājiem pilnu veselības aprūpes ciklu, KP atzīst, ka Kapitālsabiedrības darbības rezultātā tiek sniegti pakalpojumi, kas ir atzīstami par stratēģiski svarīgiem;
2. vienlaikus, kā jau to KP ir atzinusi iepriekš, arī stratēģiski svarīgus pakalpojumus noteiktos gadījumos ir iespējams sniegt arī privātajiem tirgus dalībniekiem, līdz ar to publiskajām personām ir nepieciešams ne tikai atzīt konkrētu pakalpojumu par stratēģiski svarīgu, bet arī ir nepieciešams veikt tirgus izpēti, tādējādi pamatojot iespējamas tirgus nepilnības pastāvēšanu konkrētajā pakalpojumu tirgū, proti, situāciju, kad pieprasījums pēc noteikta pakalpojuma ir lielāks nekā esošais piedāvājums, kā arī pamatot, ka citādā veidā nav iespējams sasniegt noteikto mērķi. KP secina, ka Izvērtējumā sniegta norāde par vairākiem potenciālajiem Kapitālsabiedrības onkurentiem ambulatorajā veselības aprūpē, tai skaitā stacionārā pakalpojumu sniegšanā.
3. Pašvaldība ir mazākuma akcionārs un tās ietekmes iespējas nav būtiskas.

Pamatojoties uz likuma “Par pašvaldībām” 10.panta pirmās daļas 9. un 21. punktu, Valsts pārvaldes iekārtas likuma 88.panta pirmo, otro un septīto daļu, Publiskas personas kapitāla daļu un kapitālsabiedrību pārvaldības likuma 7. panta pirmo un otro daļu, ņemot vērā Konkurences padomes 2025. gada 11. februāra vēstuli Nr. 1.7- 2/173, kā arī, ņemot vērā Gulbenes novada pašvaldības domes Attīstības un tautsaimniecības komitejas 2025.gada 19.marta sēdes ieteikumu un Gulbenes novada pašvaldības domes Finanšu komitejas 2025.gada 20.marta sēdes ieteikumu, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Intars Liepiņš, Ivars Kupčs, Mudīte Motivāne, Normunds Mazūrs), "Pret" – nav, "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. APSTIPRINĀT Gulbenes novada pašvaldības tiešās līdzdalības sabiedrības ar ierobežotu atbildību “Balvu un Gulbenes slimnīcu apvienība” izvērtējumu (pielikums).
2. ATZĪT, ka sabiedrības ar ierobežotu atbildību “Balvu un Gulbenes slimnīcu apvienība”, reģistrācijas numurs 44103058086, darbība atbilst Valsts pārvaldes iekārtas likuma 88. panta pirmās daļas 1. un 2. punktam, proti, tiek novērsta tirgus nepilnība, kapitālsabiedrības darbības rezultātā tiek radīti pakalpojumi, kas ir stratēģiski svarīgi pašvaldības administratīvās teritorijas attīstībai.
3. SAGLABĀT Gulbenes novada pašvaldības tiešo līdzdalību sabiedrībā ar ierobežotu atbildību “Balvu un Gulbenes slimnīcu apvienība”, reģistrācijas numurs 44103058086.
4. NOTEIKT sabiedrības ar ierobežotu atbildību “Balvu un Gulbenes slimnīcu apvienība”, reģistrācijas numurs 44103058086, vispārējo stratēģisko mērķi – daudzveidīgu, kvalitatīvu un pieejamu veselības aprūpes pakalpojumu nodrošināšana Gulbenes novada iedzīvotājiem un iedzīvotāju veselības stāvokļa uzlabošana.
5. Lēmuma izpildi kontrolēt Gulbenes novada pašvaldības izpilddirektoram.

Gulbenes novada pašvaldības domes priekšsēdētājs A. Caunītis